ନ୍ୟାୟାଧୀଷ ଏମ. ଫତିମା ବିୱି  (ଜନ୍ମ ୩୦ ଅପ୍ରେଲ୍ ୧୯୨୭) ଭାରତର ସର୍ବୋଚ୍ଚ ନ୍ୟାୟାଳୟର ନିଯୁକ୍ତ ହୋଇଥିବା ପ୍ରଥମ ମହିଳା ନ୍ୟାୟାଧୀଷ ଥିଲେ ଏବଂ ପ୍ରଥମ ମୁସଲିମ୍ ମହିଳା ଥିଲେ ଯିଏକି ନ୍ୟାୟତନ୍ତ୍ରର ଉଚ୍ଚତମ ପଦବୀରେ ନିଯୁକ୍ତ ହୋଇଥିଲେ  । ୩ ଅକ୍ଟୋବର ୧୯୯୩ ମସିହାରେ ସେ ରାଷ୍ଟ୍ରୀୟ ମାନବାଧିକାର ଆୟୋଗ (ଭାରତ)ର ସଦସ୍ୟ ହୋଇଥିଲେ, ୧୯୯୭ରୁ ୨୦୦୧ ପର୍ଯନ୍ତ ସେ ତାମିଲନାଡୁରେ ରାଜ୍ୟପାଳ ପଦବୀରେ ରହିଥିଲେ  । ପ୍ରାରମ୍ଭିକ ଜୀବନ ଓ ଶିକ୍ଷା ଫତିମା ବିୱି ୧୯୨୭ ମସିହା ଅପ୍ରେଲ ୩୦ ତାରିଖରେ କେରଳର ଟ୍ରାଭାନ୍‌କୋର୍ସ୍ଥିତ ପଠାନାମଥିଟ୍ଟାରେ ଜନ୍ମ ଗ୍ରହଣ କରିଥିଲେ । ତାଙ୍କ ମାତାଙ୍କ ନାମ ମୀରା ସାହିବ ଏବଂ ପିତାଙ୍କର ନାମ ଖଦୀଜା ବିୱି ଅଟେ । ସେ ପଠାନମଥିଟ୍ଟାରେ କ୍ୟାଥୋଲିକେଟ ବିଦ୍ୟାଳୟରେ ପଢୁଥିଲେ । ସେ ୟୁନିଭର୍ସିଟି କଲେଜ, ତ୍ରିଭେନ୍ଦମରୁ ସ୍ନାତକ ଏବଂ ସରକାରୀ ଆଇନ କଲେଜ, ତିରୁଅନନ୍ତପୁରମ୍‌ରୁ ଏଲ.ଏଲ.ବି କରିଥିଲେ । ବୃତ୍ତି ୧୪ ନଭେମ୍ବର ୧୯୫୦ ମସିହାରେ ସେ ଓକିଲ ଭାବେ ବୃତ୍ତି ଆରମ୍ଭ କଲେ । ସେ ନିଜର ପେଶାଗତ ଜୀବନ କେରଳର ନିମ୍ନ ନ୍ୟାୟାଳୟରେ ଆରମ୍ଭ କରିଥିଲେ । ୧୯୫୮ ମସିହାରେ କେରଳ ଅଧିନସ୍ଥ ନ୍ୟାୟିକ ସେବାରେ ମୁନସି ଭାବରେ ନିଯୁକ୍ତ ହେଲେ । ୧୯୬୮ ମସିହାରେ ଅଧିନସ୍ଥ ନ୍ୟାୟାଧୀଷ ଭାବେ ତାଙ୍କର ପଦୋନ୍ନତି ହେଲା । ୧୯୭୨ରେ ମୁଖ୍ୟ ନ୍ୟାୟିକ ମାଜିଷ୍ଟ୍ରେଟ, ୧୯୭୪ ଜିଲ୍ଲା ଏବଂ ସେସନ ନ୍ୟାୟାଧୀଷ, ୧୯୮୦ ମସିହାରେ ଆୟକର ଅପିଲିୟ ଟ୍ରିବ୍ୟୁନାଲର ସଦସ୍ୟ ଏବଂ ୧୯୮୩ ମସିହାରେ ଉଚ୍ଚ ନ୍ୟାୟାଳୟରେ ନ୍ୟାୟାଧୀଷ ଭାବେ ନିଯୁକ୍ତ ହେଲେ । ୧୪ ମଇ ୧୯୮୪ରେ ସେ ଉଚ୍ଚନ୍ୟାୟାଳୟରେ ସ୍ଥାୟୀ ନ୍ୟାୟାଧୀଶ ହୋଇଥିଲେ । ୨୯ ଅପ୍ରେଲ୍ ୧୯୮୯ରେ ସେ ଉଚ୍ଚ ନ୍ୟାୟାଳୟରୁ ନ୍ୟାୟାଧୀଶ ଭାବେ ଅବସର ନେଲେ, ମାତ୍ର ପୁଣିଥରେ ୬ ଅକ୍ଟୋବର ୧୯୮୯ ମସିହାରେ ସର୍ବୋଚ୍ଚ ନ୍ୟାୟାଳୟର ନ୍ୟାୟାଧୀଷ ରୂପେ ନିଯୁକ୍ତ ହେଲେ ଓ ୨୯ ଅପ୍ରେଲ ୧୯୯୨ରେ ସେବା ନିବୃତ୍ତ ହେଲେ । ତାମିଲନାଡ଼ୁର ରାଜ୍ୟପାଳ ସେ ୨୫ ଜାନୁଆରୀ ୧୯୯୭ରେ ତାମିଲନାଡ଼ୁର ରାଜ୍ୟପାଳ ହୋଇଥିଲେ । ତାଙ୍କୁ ତାମିଲନାଡ଼ୁର ଓ ଜମ୍ମୁ ଓ କାଶ୍ମୀର ଉଚ୍ଚ ନ୍ୟାୟାଳୟର ନ୍ୟାୟାଧୀଶ ସୁଖଦେବ ସିଂ କାଙ୍ଗକୁ କେରଳର ରାଜ୍ୟପାଳ ଭାବେ ନିଯୁକ୍ତ ଦେଇ ରାଷ୍ଟ୍ରପତି ଶଙ୍କର ଦୟାଲ ଶର୍ମା କ‌ହିଥିଲେ ଯେ, ସେମାନଙ୍କର ସମ୍ବିଧାନ ଓ ଆଇନ୍ ପ୍ରତି ଥିବା ଅଭିଜ୍ଞତା ଓ ଦୂରଦୃଷ୍ଟି ମୂଲ୍ୟବାନ ସମ୍ପତ୍ତି । ରାଜ୍ୟପାଳ ଭାବେ ସେ ରାଜୀବ ଗାନ୍ଧୀ ହତ୍ୟାକାଣ୍ଡର ୪ ଜଣ ଅପରାଧୀଙ୍କ କ୍ଷମା ପ୍ରାର୍ଥନାକୁ ନାମଞ୍ଜୁର କରିଥିଲେ । ହତ୍ୟାକାରୀମାନେ ଧାରା ୧୬୧  (କ୍ଷମା ପାଇଁ ରାଜ୍ୟପାଳଙ୍କ କ୍ଷମତା) ଅଧୀନରେ କ୍ଷମା ପାଇଁ ଆବେଦନ କରିଥିଲେ  ।